Det er populært at købe en båd og kaste sig ud i at sejle. Den tendens mærker de i hvert fald i Nibe Sejlklub. Klubbens kurser for nye sejlere er fyldt op, og det er ofte folk, som har rundet de 40 år, der får smag for at komme på vandet. - Nu har jeg købt en sejlbåd sidste år, så jeg skal lige lære at sejle sådan en, siger nysejleren Paw Larsen fra Aalborg. Paw Larsen var fyldt 40, da han sidste år blev bådejer. Han er langt fra den eneste lidt ældre nysejler, som er blevet en del af Nibe Sejlklub. - Vi ser mange, som har valgt det som en familieinvestering, og det er noget, der er fremgang i. Det synes vi er rigtig positivt, siger Ruddi Mortensen, der er formand for Nibe Sejlklub. Nibe Sejlklub arrangerer sejlerkursus for nye sejlere fire gange om ugen. Kurserne er fuldt booket op, og det er ofte nysejlere over 40 år, som sætter sejl og har fat om rorpinden. - Jeg har ingen erfaring med det tidligere, men har altid kigget langt efter både, når man har været ved havnen at få en is. Da jeg ikke kendte nogen, der sejlede, så måtte jeg jo komme ud at se, om det var mig, fortæller Hans Madsen fra Nibe. Der er ingen krav om, at man skal tage bestemte kurser og beviser for at sejle mindre sejlbåde. Men nysejlerne er ikke i tvivl om, at det er godt for dem at lære af de erfarne sejlere, før de bevæger sig ud på vandet på egen hånd. - Der er mange ting på sådan et kursus her, som simpelthen er et must at vide, før man bevæger sig ud i sejlads, mener Paw Larsen. - Når de lærer om sikkerhed om bord på en båd, så giver det en tryghed, som gør, at de tør tage kone og børn med ud, og så bliver det ikke bare en mandesport. Så bliver det en familiebegivenhed, hvor man kan tage på weekendture med hele familien, siger Lars Andersen, næstformand i Nibe Sejlklub. Sejlbåde er en populær anskaffelse blandt mænd, som nærmer sig midtvejsmærket i livet. Det er motorcykler og mountainbikes også, men livet på havet tilbyder noget andet end de tohjulede. - Det tiltaler mig rigtig meget, at man ligger herude uden at brænde brændstof af. Der er ro på og frisk vind, siger Hans Madsen.

Referat:
Nibe Sejlklubs kurser for nye sejlere er populære. Nysejlerne vil gerne lære at styre båden, før de begiver sig ud på bølgerne på egen hånd.